LEVICE. Basketbalový klub BKŽ Levice neodštartoval novú sezónu 2018/2019. Hlavným dôvodom je nedostatok hráčok, ktorý klub pociťoval už počas predchádzajúcich rokov. "Dievčatá sa rozpŕchli do škôl, takže nebolo koho trénovať a s kým hrať. Tým, že sme už nemali mladšie dievčatá, tak sme sa do súťaže neprihlásili," približuje trénerka Vierka Kováčiková. Vzniknutá situácia by podľa trénerky mala pretrvávať najbližšie tri roky.
V roku 2007 sa ženský basketbal vrátil do Levíc. Po dvoch rokoch činnosti mal klub štyri vekové kategórie, ktoré však postupne zanikali. "Kým boli dievčatá mladšie, tak mohli hrávať. Mali sme mladšie mini, staršie mini, juniorky a ženy. Ženské družstvo vzniklo vtedy, keď už dievčatá nemohli hrávať za juniorky. My sme predpokladali, že tieto dievčatá, ktoré sme mali od piateho ročníka základnej školy a skončia strednú školu, tak to pravdepodobne skončí," hovorí trénerka Kováčiková.
Klub bol úspešný aj na medzinárodnej úrovni
Počas desiatich rokov zaznamenal basketbalový klub BKŽ Levice viacero úspechov. Okrem domácej ligy zbierali úspechy aj v medzinárodnej súťaži mládeže EGBL. "Od začiatku, až na ten prvý rok, kedy sme sa prihlásili do súťaže, sme sa každý rok umiestnili medzi prvými tromi. Vyvrcholením bolo, keď sme sa v troch vekových kategóriách dokázali stať majsterkami Slovenska. Taktiež dva roky po sebe sme hrali medzinárodnú európsku ligu mládeže. Tam sa nám podarilo skončiť dvakrát po sebe druhý. Neviem, či niektorý zo slovenských klubov tak skončil," konštatuje Vierka Kováčiková.
Vychovali viacero dobrých basketbalistiek
Basketbal má v Leviciach dlhú tradíciu. Okrem mužského basketbalu si svoje miesto postupne našiel aj ten ženský. BKŽ Levice bol pokračovateľom tradície ženského basketbalu a podarilo sa mu vychovať viacero dobrých basketbalistiek, ktoré sa uchytili aj v Slovenskej reprezentácii. "Nikola Kováčiková hrá momentálne vo Washingtone univerzitnú NCAA ligu. Viktória Havranová hrá za Poprad v slovenskej extralige. Monika Ivanická hrá takisto slovenskú extraligu v drese Slovana Bratislava. A sú tu aj ďalšie dievčatá, ktoré buď hrajú prvú ligu, alebo vysokoškolskú ligu. Na to, že sme maličký klub, je to pekné číslo," povedala na záver Vierka Kováčiková.